Бэрысбей (Наурзокъуэ) Ашраф Сейфеддин сулътIаныр (1422 – 1438)
   Наурзокъуэ Бэрысбей сулътIан Беркъукъу и блыгущIэту щытащ, Беркъукъу и къуэ пащтыхь Фэрэдж и псы зехьэу Iутащ. Абы хэтурэ зауэлIу щэ бжыгъэхэр IэщIалъхьащ, итIанэ зауэлI 1000-м я унафэщI хъуащ. СулътIаным и къуэдзэу Дамаск ягъакIуэри, щIыналъэр зыхуей хуигъэзащ, абы къикIыжри, Каир дэсащ пащтыхь тахътэр IэщIалъхьэхукIэ.
   Тхыдэтххэм абы хужаIащ: «…И щхьэ пщIэ хуэзыщIыж пащтыхьт, политик Iэзэт, хьэлкIэ къызэрыгуэкIт, дахэу зихуэпэну фIэфIт, пащтыхь хабзэхэм хуэсакъырт, фадэ зыIуилъхьэртэкъым».
  Бэрысбей и лъэхъэнэм пащтыхь щIыналъэр Евфрат псым нэсауэ щытащ. Кипр хытIыгум и тетыр къытеуэурэ игъэгузавэрти, и кхъухьыдзэр иузэдри япэщIэувэу щIидзащ. Кипрым и пащтыхьым жорзехьэхэм я пашэ зищIщ, Александрей къалэм теуэри, и дзэр махуищкIэ хъунщIэу дэтащ. Махуищ нэужьым дэкIыжащ, гъэр 5.000 яIыгъыу.
   А къытеуэ-нытеуэм сулътIан Бэрысбей къигъэгубжьри, и хыдзэлIхэр нэхъыбэ ищIащ, кхъухьхэм я бжыгъэр 40-м нигъэсащ. 1425 гъэм ахэр иригъажьэри, Лимассол къалэр къащтащ. Каир къагъэзэжащ гъэр 1.000-м щIигъу яIыгъыу.
   ЕтIуанэ илъэсым Бэрысбей и кхъухьыдзэр аргуэру хым тригъэхьащ. Абыхэм жорзехьэ хъунщIакIуэхэм я кхъухьхэр ягъэсащ, я лъэсыдзэр зэтракъутащ, я пащтыхьыр гъэр къащIащ. Хым щызекIуа и дзэр Каир къэсыжащ, текIуэныгъэр къахьауэ, сулътIанри яхэту, гъэр мин бжыгъи ящIыгъуу.
   Бэрысбей и пащтыхьыгъуэр Мэккэ, Джиддэ къалэхэми нэсат, дыгъэ къуэкIыпIэмкIэ щызекIуэ сату гъуэгухэри IэщIэлът. Ар фIыуэ ягурыIуэрт франджы пащтыхьхэм, уэсмэнхэм я сулътIанхэм. Нобэми Каир къалэ дэтщ абы иухуа мэжджытыр. Ар тетщ Къанщауэ Гъур и цIэкIэ щыIэ уэрамым. Тхыдэхэм а лъэхъэнэм щыIа пащтыхьхэм я нэхъ хахуэу къалъытащ Бэрысбей.
   Бэрысбей дунейм ехыжащ 1438 гъэм. Пащтыхьу тетащ илъэс 18-м нэблагъэкIэ. И ныбжьыр илъэс 60 ирикъуауэ лIэри, пащтыхьыгъуэр езым и къуэ, илъэс 14 фIэкIа зимыныбжь Исуф лъысыжащ. Ауэ ар мазищ фIэкIа тетакъым, дзэпщ Чэкъмакъ тахътэм трагъэтIысхьащ.